สวัสดีค่ะ ดิฉันอายุ 40 ปี ฉีดยาคุมกำเนิดแบบ 3 เดือนมาเป็นเวลาประมาณ 10 ปี ปกติประจำเดือนจะมาก่อนกำหนดฉีดยาประมาณ 1 สัปดาห์ แต่รอบฉีดล่าสุดเดือนมกราคมประจำเดือนไม่มา แต่มีอาการเหมือนประจำเดือนจะมา ทำให้รู้สึกหงุดหงิด หาข้อมูลมาว่าการที่ประจำเดือนไม่มาเป็นผลข้างเคียงจากการฉีดยาคุม แต่อาการดังกล่าว ไม่ทราบว่าเราควรทานยาช่วยปรับฮอร์โมนหรืออะไรเสริมหรือไม่คะ
สวัสดีค่ะ ยาฉีดคุมกำเนิดชนิดที่ฉีดทุก 3 เดือนนั้น โดยส่วนใหญ่แล้ว เมื่อฉีดต่อเนื่องนานๆ มักจะทำให้ประจำเดือนขาดหายไปค่ะ ดังนั้น การที่ประจำเดือนไม่มา จึงน่าจะเกิดจากผลของยาฉีดมากกว่าเกิดจากการตั้งครรภ์ เพราะประสิทธิภาพของยาฉีดนั้นถือว่าดีมาก และหากอายุ 40 ปีแล้ว โอกาสในการตั้งครรภ์ก็จะมีน้อยมากอยู่แล้วค่ะและการที่ไม่มีประจำเดือนมา ก็ไม่ควรทานยาปรับฮอร์โมนเข้าไปอีก เพราะยาปรับฮอร์โมนก็คือฮอร์โมนโปรเจสเตอโรน ซึ่งเป็นฮอร์โมนชนิดเดียวกับยาฉีด จึงอาจไม่ได้ช่วยให้ประจำเดือนมา แต่จะทำให้เราได้รับผลข้างเคียงเพิ่มโดยไม่จำเป็นค่ะอย่างไรก็ตาม หากเริ่มมีอาการต่างๆ เช่น ร้อนวูบวาบ ไม่สบายตัว มีเหงื่อออกในตอนกลางคืน นอนไม่หลับ ผิวแห้ง ผมร่วง ช่องคลอดแห้ง อ้วนขึ้น ไม่มีสมาธิ อารมณ์แปรปรวน หงุดหงิดง่าย เป็นต้น ก็แสดงว่าอาจเข้าสู่วัยก่อนหมดประจำเดือนแล้ว ซึ่งจะเริ่มพบได้ตั้งแต่อายุ 40 ปีไปค่ะ ซึ่งหากมีอาการต่างๆ เหล่านี้ แนะนำควรหยุดการฉีดยาคุมกำเนิด เพราะอาจทำให้เสี่ยงต่อการเกิดโรคต่างๆ ได้ค่ะ